ย้ำนายจ้างพาแรงงานต่างด้าว 3 สัญชาติ ที่ได้รับอนุญาตทำงานถึงวันที่ 13 กุมภาพันธ์ 2566 เร่งดำเนินการขอหนังสือเดินทาง
นายไพโรจน์ โชติกเสถียร อธิบดีกรมการจัดหางาน กล่าวว่า กรณีที่หนังสือเดินทางหรือเอกสารใช้แทนหนังสือเดินทางของแรงงานต่างด้าวจะสิ้นอายุ ขอให้นายจ้างพาแรงงานต่างด้าว 3 สัญชาติ ได้แก่ กัมพูชา ลาว เมียนมา ที่ได้รับอนุญาตทำงานถึงวันที่ 13 กุมภาพันธ์ 2566  พาลูกจ้างต่างด้าวไปดำเนินการขอหนังสือเดินทางหรือเอกสารใช้แทนหนังสือเดินทางฉบับใหม่ก่อนวันที่ 1 สิงหาคม 2565 ส่วนของการออกเอกสารรับรองบุคคล (CI) ทางการเมียนมาจะออกเอกสารให้ ณ ศูนย์บริการ จำนวน 5 แห่ง ในพื้นที่จังหวัดสมุทรสาคร จังหวัดสมุทรปราการ จังหวัดระนอง จังหวัดชลบุรี และจังหวัดเชียงใหม่ ส่วนแรงงานสัญชาติลาวและกัมพูชา สามารถขอหนังสือเดินทาง หรือเอกสารใช้แทนหนังสือเดินทางได้ที่สถานเอกอัครราชทูตตามสัญชาติของแรงงานต่างด้าวที่ประจำอยู่ในประเทศไทย เพื่อขอรับการตรวจอนุญาตอยู่ในราชอาณาจักร หากไม่ดำเนินการขอหนังสือเดินทาง หรือเอกสารใช้แทนหนังสือเดินทางเล่มใหม่ก่อนวันที่ 1 สิงหาคมนี้ จะทำให้การอนุญาตอยู่ในราชอาณาจักรสิ้นสุด และการอนุญาตทำงานจะสิ้นสุดลงตาม จากแรงงานถูกกฎหมายสถานะก็จะกลายเป็นแรงงานผิดกฎหมายทันทีอธิบดีกรมการจัดหางาน กล่าวย้ำว่า กรมการจัดหางานสนับสนุนให้นายจ้าง สถานประกอบการให้ความสำคัญกับการใช้แรงงานอย่างถูกต้อง เพราะทำให้ลูกจ้างในความดูแลได้รับการคุ้มครองตามสิทธิที่พึงมี หากเจ็บป่วยจะได้รับการรักษาพยาบาลตามสิทธิโดยไม่ต้องหลบซ่อน หากตรวจพบนายจ้างรับคนต่างด้าวเข้าทำงานโดยไม่มีใบอนุญาตทำงาน จะมีโทษปรับตั้งแต่ 10,000 – 100,000 บาทต่อคนต่างด้าวหนึ่งคน ส่วนคนต่างด้าวที่ลักลอบทำงานโดยไม่มีใบอนุญาต มีโทษปรับตั้งแต่ 5,000 – 50,000 บาท